Pósa Lajos: Bodri neve napja

Kiskereki Nagykereken

Áll a Bodri háza,

Körűlállják a köszöntők

A neve napjára.

- Kukuríkú, - szól a kakas, -

Hallgasd csak a nótát!

Szemétdombon kapirgáltam

Hozzája a kótát.

Kapirgáltam egyebet is:

Pitykegombot, hármat,

Varrd ki véle, Bodri koma,

A téli bundádat.

- Megköszönöm, kakas koma,

Azt a három pitykét...

Ugyan mért nem hoztál inkább

Sülve három csirkét?

Majd egy sereg liba toppan

Bodri úr elébe,

Nagy begyesen, piros orral,

Talpig hófehérbe:

- Tessék, tessék, - szól a gunár, -

Egy kis zöld saláta!

Jó lesz majd a pecsenyéhez,

Katicza kapálta.

- Megköszönöm, gunár koma,

Eszem a zúzáját!

Ugyan mért nem hozott inkább

Egy kis libamáját?

Majd utána tipeg-topog

Egy nagy sereg récze...

Fülel is a Bodri koma,

Hogy szól az abécze.

- Adjon Isten - szól a gácsér, -

Gilisztát meg békát!

Mindennap egy szakajtóval,

Ma hoztunk egy vékát!

- Megköszönöm, gácsér koma,

Uri barátságát!

Jobb szerettem volna egy kis

Kacsa szárnyát, lábát!

Majd egy czicza ugrik elő

Vígan muzsikálva:

- Én is hoztam egy egeret

A neved napjára.

- Edd meg magad, czicza koma,

Nem kérek belőle!

Még utóbb a nevem napján

Csömört kapnék tőle.